ระเบียบศาลรัฐธรรมนูญ

ว่าด้วยบัตรประจําตัวตุลาการศาลรัฐธรรมนูญ

พ.ศ. 2541

--------------------------------------

              โดยที่เป็นการสมควรมีระเบียบ ว่าด้วยบัตรประจําตัวตุลาการศาลรัฐธรรมนูญประธานศาลรัฐธรรมนูญจึงออกระเบียบ โดยความเห็นชอบของคณะตุลาการ ศาลรัฐธรรมนูญ ดังต่อไปนี้


ข้อ ๑ ระเบียบนี้เรียกว่า “ระเบียบศาลรัฐธรรมนูญ ว่าด้วยบัตรประจําตัวตุลาการศาลรัฐธรรมนูญ พ.ศ. 2551”


ข้อ ๒ ระเบียบนี้ให้ใช้บังคับตั้งแต่วันประกาศเป็นต้นไป


ข้อ ๓ ในระเบียบนี้

              “ตุลาการศาลรัฐธรรมนูญ” หมายความว่า บุคคลซึ่งได้รับพระกรุณาโปรดเกล้า ฯ แต่งตั้งเป็นประธานศาลรัฐธรรมนูญและตุลาการศาลรัฐธรรมนูญ ตามนัยแห่งบทบัญญัติรัฐธรรมนูญแห่งราชอาณาจักรไทย

              “อดีตตุลาการศาลรัฐธรรมนูญ” หมายความว่า บุคคลผู้เคยเป็นประธาน ศาลรัฐธรรมนูญหรือตุลาการศาลรัฐธรรมนูญมาแล้ว แต่พ้นจากตําแหน่งประธานศาลรัฐธรรมนูญหรือตุลาการศาลรัฐธรรมนูญไปตามนัยแห่งบทบัญญัติรัฐธรรมนูญแห่งราชอาณาจักรไทย


ข้อ ๔ ให้ตุลาการศาลรัฐธรรมนูญมีบัตรประจําตัว และบัตรประจําตัวให้ใช้ได้ห้าปีนับแต่วันออกบัตร


ข้อ ๕ ให้ประธานศาลรัฐธรรมนูญมีอํานาจออกบัตรประจําตัว สําหรับตําแหน่งตุลาการศาลรัฐธรรมนูญ


ข้อ ๖ ตุลาการศาลรัฐธรรมนูญผู้ใดประสงค์จะขอมีบัตรประจําตัว ให้ทําคําขอพร้อมด้วยรูปถ่ายสามรูปยื่นต่อประธานศาลรัฐธรรมนูญ

              รูปถ่ายตามวรรคหนึ่ง ให้ใช้รูปถ่ายที่ถ่ายไม่เกินหกเดือนก่อนวันยื่นคําขอมีบัตรประจําตัว โดยรูปถ่ายมีขนาด 2.5 X 3 เซนติเมตร ครึ่งตัว หน้าตรง ไม่สวมหมวก แต่งเครื่องแบบตุลาการศาลรัฐธรรมนูญตามกฎหมายว่าด้วยการนั้น หรือสากลนิยม 

              คําขอและบัตรประจําตัวให้เป็นไปตามแบบที่กําหนดไว้ท้ายระเบียบนี้


ข้อ ๗ เมื่อได้ออกบัตรประจําตัวให้แก่ตุลาการศาลรัฐธรรมนูญผู้ใดให้ผู้ออกบัตรประจําตัวดังกล่าวจัดให้มีสําเนาข้อความและรายการบัตรประจําตัว ของตุลาการศาลรัฐธรรมนูญผู้นั้นสองฉบับ แต่ละฉบับให้ติดรูปถ่ายของตุลาการศาลรัฐธรรมนูญผู้นั้นไว้ด้วย ฉบับหนึ่งให้เก็บไว้เป็นหลักฐาน อีกฉบับหนึ่งให้ส่งไปยังเจ้าพนักงานออกบัตรประจําตัวประชาชนแห่งท้องที่ซึ่งตุลาการศาลรัฐธรรมนูญ ผู้ถือบัตรประจําตัวดังกล่าวมีชื่ออยู่ในทะเบียนบ้าน

              ตุลาการศาลรัฐธรรมนูญผู้ใดได้รับบัตรประจําตัวใหม่แล้ว ให้ตุลาการศาลรัฐธรรมนูญผู้นั้นส่งมอบบัตรประจําตัวเดิมให้แก่ผู้ออกบัตรประจําตัวใหม่นั้น


ข้อ ๘ ตุลาการศาลรัฐธรรมนูญผู้ใดที่ได้รับบัตรประจําตัวตามระเบียบนี้พ้นจากตําแหน่ง ให้เป็นอันหมดสิทธิที่จะใช้บัตรประจําตัวนั้นต่อไป และให้ผู้นั้นส่งมอบบัตรประจําตัวคืนให้แก่ผู้ออกบัตรภายในสามสิบวันนับแต่วันพ้นจากตําแหน่ง


ข้อ ๙ อดีตตุลาการศาลรัฐธรรมนูญมีสิทธิที่จะขอมีบัตรประจําตัวอดีต ตุลาการศาลรัฐธรรมนูญได้ และให้ประธานศาลรัฐธรรมนูญออกบัตรประจําตัว ดังกล่าวให้

              บัตรประจําตัวอดีตตุลาการศาลรัฐธรรมนูญให้ใช้ได้ห้าปีนับแต่วันออกบัตรเว้นแต่บัตรประจําตัวที่ผู้ถือบัตรมีอายุครบเจ็ดสิบปีบริบูรณ์ให้คงใช้ได้ตลอดชีวิต

              การขอมีบัตรประจําตัว การขอมีบัตรประจําตัวใหม่ และการออกบัตรประจําตัว อดีตตุลาการศาลรัฐธรรมนูญให้นําข้อ 6 และข้อ 7 มาใช้บังคับโดยอนุโลม

              บัตรประจําตัวอดีตตุลาการศาลรัฐธรรมนูญให้เป็นไปตามแบบที่กําหนดไว้ท้ายระเบียบนี้


ข้อ ๑๐ ให้ประธานศาลรัฐธรรมนูญรักษาการตามระเบียบนี้


ผู้มีอํานาจลงนาม -                                                                                   ให้ไว้ ณ วันที่ 24 สิงหาคม พ.ศ. 2551

 

                                                                                               เชาวน์ สายเชื้อ

                                                                                       ประธานศาลรัฐธรรมนูญ